KOMISIJOS SPRENDIMAS
2005 m. gruodžio 2 d.
dėl endosulfano neįtraukimo į Tarybos direktyvos 91/414/EEB I priedą ir leidimų augalų apsaugos produktams, kurių sudėtyje yra šios veikliosios medžiagos, panaikinimo
(pranešta dokumentu Nr. C(2005) 4611)
(Tekstas svarbus EEE)
(2005/864/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą Nr. 91/414/EB dėl augalų apsaugos produktų pateikimo į rinką (1), ypač į jos 8 straipsnio 2 dalies ketvirtą pastraipą,
kadangi:
(1)
Direktyvos 91/414/EEB 8 straipsnio 2 dalyje yra numatyta, kad Komisija vykdo veikliųjų medžiagų, naudojamų augalų apsaugos produktuose, kurie jau buvo rinkoje 1993 m. liepos 25 d., patikrinimo darbų programą. Išsamios šios programos vykdymo taisyklės buvo nustatytos 1992 m. gruodžio 11 d. Komisijos reglamentu (EEB) Nr. 3600/92, nustatančiu išsamias darbų programos, minėtos Tarybos direktyvos 91/414/EEB dėl augalų apsaugos produktų pateikimo į rinką 8 straipsnio 2 dalyje, pirmojo etapo įgyvendinimo taisykles (2).
(2)
1994 m. balandžio 27 d. Komisijos reglamentu (EB) Nr. 933/94, nustatančiu augalų apsaugos produktų veikliąsias medžiagas ir skiriančiu ataskaitų rengėjas valstybes nares Reglamentui (EEB) Nr. 3600/92 įgyvendinti (3), nustatytos augalų apsaugos priemonių veikliosios medžiagos, kurias reikėtų įvertinti pagal Reglamento (EEB) Nr. 3600/92 nuostatas, paskirta valstybė narė, kuri bus kiekvienos veikliosios medžiagos įvertinimo pranešėja ir nurodyti kiekvienos veikliosios medžiagos gamintojai, laiku pateikę pranešimą.
(3)
Endosulfanas yra viena iš 89 veikliųjų medžiagų, nurodytų Reglamente (EB) Nr. 933/94.
(4)
Pagal Reglamento (EEB) Nr. 3600/92 7 straipsnio 1 dalies c punktą Ispanija, kaip paskirta valstybė narė pranešėja, pagal šio reglamento 6 straipsnio 1 dalies nuostatas 2000 m. vasario 22 d. Komisijai pateikė pareiškėjų pateiktos informacijos įvertinimo ataskaitą.
(5)
Komisija, gavusi valstybės narės pranešėjos ataskaitą, pradėjo konsultuotis su valstybių narių ekspertais ir pagrindiniais pranešėjais („Bayer CropScience“ ir „Makhteshim Agan“), kaip numatyta Reglamento (EEB) Nr. 3600/92 7 straipsnio 3 dalyje. Paaiškėjo, kad trūksta papildomų duomenų. Komisijos sprendimu 2001/810/EB (4) pareiškėjui buvo nustatytas galutinis duomenų pateikimo terminas, kuris baigėsi 2002 m. gegužės 25 d. Tuo pačiu sprendimu išsamiems ilgalaikiams tyrimams atlikti buvo nustatytas kitas - 2003 m. gegužės 31 d. - galutinis terminas.
(6)
2004 m. gegužės 17 d. Komisija surengė trišalį pasitarimą, kuriame dalyvavo pagrindiniai duomenų teikėjai ir valstybė narė pranešėja apie šią veikliąją medžiagą.
(7)
Šią Ispanijos parengtą įvertinimo ataskaitą valstybės narės ir Komisija persvarstė Maisto grandinės ir gyvūnų sveikatos nuolatiniame komitete. Šis svarstymas baigtas 2005 m. vasario 15 d. priėmus Komisijos peržiūros ataskaitą apie endosulfaną.
(8)
Atliekant šios veikliosios medžiagos įvertinimą buvo nustatyta keletas susirūpinimą keliančių sričių. Visų pirma dėl jos išlikimo ir veikimo aplinkoje, kadangi šios veikliosios medžiagos suirimo būdas nėra aiškus, o žemės, vandens (nuosėdų) degradacijos produktuose ir atliekant mezokosmo tyrimus buvo rasti nežinomi metabolitai. Ypač dėl pirmiau minėtų metabolitų turimos informacijos nepakanka, kad būtų galima pakankamai įvertinti ilgalaikį pavojų, ir tai tebekelia didelį susirūpinimą ekotoksikologijos požiūriu. Be to, tinkamai ištirti šios medžiagos poveikį naudotojams uždarose patalpose turimos informacijos nepakako. Endosulfanas yra lakus, jo pagrindinis metabolitas yra patvari nuodinga medžiaga, kuri rasta tikrinant vietoves, kuriose ji nebuvo vartojama. Kadangi susirūpinimą keliančių klausimų išspręsti nepavyko, pagal turimą informaciją atlikti įvertinimai neatskleidė, kad pagal pasiūlytas vartojimo sąlygas būtų galima tikėtis, kad augalų apsaugos produktai, kurių sudėtyje yra endosulfano, iš esmės tenkintų Direktyvos 91/414/EEB 5 straipsnio 1 dalies a ir b punktuose nustatytus reikalavimus.
(9)
Endosulfanas kaip veiklioji medžiaga neturėtų būti įtraukiamas į Direktyvos 91/414/EEB I priedą.
(10)
Reikėtų imtis priemonių siekiant užtikrinti, kad galiojantys leidimai, išduoti augalų apsaugos produktams, kurių sudėtyje yra endosulfano, per nustatytą laikotarpį būtų panaikinti, neatnaujinti ir kad nauji leidimai šiems produktams nebūtų išduoti.
(11)
Atsižvelgiant į Komisijai pateiktą informaciją, paaiškėja, kad tam tikrose valstybėse narėse tam tikrais atvejais, nesant efektyvių riboto naudojimo pakaitalų ir siekiant plėtoti alternatyvas, poreikis ateityje naudoti šią veikliąją medžiagą išlieka. Tokiomis aplinkybėmis, laikantis griežtų sąlygų, kuriomis siekiama sumažinti riziką, tikslinga nustatyti vėlesnį galiojančių, ypač svarbiais laikomų ir ribotam naudojimui suteiktų leidimų, kuriems šiuo metu nėra efektyvių alternatyvų žalingų organizmų kontrolei, panaikinimo terminą.
(12)
Bet koks valstybių narių suteikiamas lengvatinis laikotarpis turimų augalų apsaugos produktų, kurių sudėtyje yra endosulfano, atsargų sunaikinimui, sandėliavimui, pateikimui į rinką ir sunaudojimui turėtų būti ne ilgesnis kaip dvylika mėnesių, kad šias atsargas būtų leista naudoti ne ilgiau kaip dar vieną auginimo sezoną.
(13)
Šis sprendimas neapriboja jokių veiksmų, kurių vėliau galėtų imtis Komisija dėl šios veikliosios medžiagos pagal 1978 m. gruodžio 21 d. Tarybos direktyvą 79/117/EEB, draudžiančią pateikti į rinką ir naudoti augalų apsaugos produktus, turinčius tam tikrų veikliųjų medžiagų (5).
(14)
Šis sprendimas neriboja paraiškos endosulfanui pateikimo, laikantis Direktyvos 91/414/EEB 6 straipsnio 2 dalies nuostatų ir siekiant galimo įtraukimo į I priedą.
(15)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Endosulfanas nėra įtraukiamas į Direktyvos 91/414/EEB I priedą kaip veiklioji medžiaga.
2 straipsnis
Valstybės narės užtikrina, kad:
1)
leidimai suteikti augalų apsaugos produktams, kurių sudėtyje yra endosulfano, iki panaikinami 2006 m. birželio 2 d.;
2)
nuo 2005 m. gruodžio 3 d. leidimai augalų apsaugos produktams, kurių sudėtyje yra endosulfano, pagal Direktyvos 91/414/EEB 8 straipsnio 2 dalyje nurodytą leidžiančią nukrypti nuostatą nesuteikiami ir neatnaujinami;
3)
dėl B stulpelyje nurodytų naudojimo reikmių valstybė narė, nurodyta A stulpelyje, iki 2007 m. birželio 30 d. gali nepanaikinti augalų apsaugos produktams, kurių sudėtyje yra endosulfano, išduotų leidimų, jei ji:
a)
užtikrina, kad tokių augalų apsaugos produktų, liekančių rinkoje etiketės bus pakeistos tam, kad atitiktų ribotas naudojimo sąlygas;
b)
imasi visų būtinų priemonių galimam pavojui žmonių ir gyvūnų sveikatai sumažinti, aplinkai apsaugoti ir
c)
užtikrina, kad buvo rimtai ieškota tokiam naudojimui skirtų alternatyvių produktų arba metodų, ypač pasinaudojant veiksmų planais.
Vėliausiai iki 2005 m. gruodžio 31 d. atitinkama valstybė narė praneša Komisijai apie šios dalies nuostatų taikymą, ypač apie priemones, kurių imtasi pagal a-c punktus ir pagal šio straipsnio nuostatas kasmet pateikia apytikriai apskaičiuotus endosulfano, naudojamo būtiniausioms reikmėms, kiekius.
3 straipsnis
Bet koks valstybei narei suteikiamas lengvatinis laikotarpis pagal Direktyvos 91/414/EEB 4 straipsnio 6 dalį yra kiek įmanoma trumpesnis ir:
a)
naudojimo reikmėms, kurioms suteikti leidimai panaikinami 2006 m. birželio 2 d., baigiasi ne vėliau nei 2007 m. birželio 2 d.;
b)
naudojimo reikmėms, kurioms suteikti leidimai panaikinami iki 2007 m. birželio 30 d., baigiasi ne vėliau nei 2007 m. gruodžio 31 d.
4 straipsnis
Šis sprendimas yra skirtas valstybėms narėms.
Priimta Briuselyje, 2005 m. gruodžio 2 d.